text: Rasmus fra Kolding er verdens bedste svæveflyver
  22 juli 2018 kl. 16.26
  Der er fundet en ny verdensmester i svæveflyvning. Han hedder Rasmus Ørskov, og han bor i Kolding.
  Når 34-årige Rasmus Ørskov fra Kolding i aften lander i Billund Lufthavn, så er det med en ny titel i bagagen. Han blev søndag morgen udnævnt til at være verdensmester i svæveflyvning. I syv dage har han konkurreret om den titel i Ostrów i Polen.
  Det var først på sidste konkurrencedag, at han sikrede sig topplaceringen. Da den sidste konkurrencedag startede, lå han på en tredjeplads, men han fløj så godt, så han sikrede sig titlen som verdensmester.
  Rasmus Ørskov flyver i Herning Svæveflyveklub, men han bor i Kolding og arbejder i Haderslev. Han har fløjet konkurrence i mange år, og han er nærmest født ind i sporten. Både hans bedstefar, begge hans forældre og hans søskende er svæveflyvere. 
  I aften klokken 21.30 lander Rasmus Ørskov i Billund Lufthavn, og han bliver modtaget af familie venner og klubkammerater. Dansk Svæveflyver Union håber, at mange vil møde op i lufthavnen og fejre Rasmus Ørskov med flag og hurraråb.
  